**Tendenţios**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Nu vreau să fiu greşit interpretată,

Deşi, mi-ar fi egal, indiferent,

Destul am fost de muţi consiliată,

Iar surzii şi-au făcut abonament

Să-mi spună cum e viaţa, dar niciunul

Nu-mi poate da vreun sfat... Iubite,-ți jur

Că am trăit plăcerea şi surghiunul

Şi-am traversat infernul prematur.

S-ajung la tine, tălpi însângerate,

Prin spinii adevărului au mers,

Tendenţios e felul meu sau poate

Cei ce-au vorbit nimic n-au înţeles...

- Poți ridica privirea către soare,

Nu te gândi la cei care cârtesc,

Retina lor lipsită de culoare

Reflectă un spectacol nefiresc.

Sunt epigoni ce vin să te învețe

Cum să iubești, să scrii, să te comporți,

Când ei nu au vreun rost și cu tristețe

Pășesc din ieri spre azi ca niște morți.

Tendențioasă-i judecata lumii,

Dar cine ţine cont de gura ei,

Când umbră în deşertul urii dumii

Ne-au oferit şi hrană pentru zei.

Liliana Trif Ioan Grigoraș